

V okviru sredstev evropskega socialnega sklada in s sofinanciranjem Ministrstva za izobraževanje, znanost in šport v okviru Operativnega programa razvoja človeških virov za obdobje 2007 – 2013 smo na **OŠ Antona Globočnika Postojna** zaključili s projektom **Dvig socialnega in kulturnega kapitala v lokalnih skupnostih za razvoj enakih možnosti in spodbujanje socialne vključenosti.**

V okviru tega projekta smo v **sredo 10. 12. 2014**, v sodelovanju s **Šolskim centrom Postojna** izvedli delavnice **»Z branjem do zvezd«**. Cilji le teh so bili medgeneracijsko povezovanje, druženje, sodelovanje, pridobivanje novih znanj ter dvig bralne kulture. V uvodnem delu sta udeležence pozdravili vodji projekta **Kajetana Tornič** s Šolskega centra Postojna in učiteljica **Biljana Guša** z naše osnovne šole. Vsem prisotnim sta na kratko predstavili potek dela in cilje, ki smo si jih zastavili.

Te dejavnosti so v šestih delavnicah izvedle dijakinje ekonomske šole in gimnazije, in sicer za učence 5. razredov OŠ Antona Globočnika Postojna. V bralno astronomski večer so jih popeljali z grškimi bajkami in miti o ozvezdjih. Ob tem so učenci izvedeli marsikatero zanimivost, izdelali plakate, izvedli eksperimente in s čajnimi lučkami oblikovali podobo ozvezdij. Ob zaključku smo vse ugotovitve strnili v skupno predstavitev. Za posladek pa smo si skozi »ta pravi« teleskop ogledali Mars in zvezdo Vego.

